
			SINOPSIS 


			 


			A la vall de Blim està passant una cosa increïble... L’Abi, un ocell femella que habitualment dorm a les branques de les sequoies, es desperta de sobte convertida en una nena. I sembla que no és l’única: l’Èric, la Cloe, la Yuna i el Nico també eren animals corrents. Ara són éssers fantàstics que han de complir una missió: aturar els plans del malvat mag Otto. Que ho aconsegueixin depèn del poder dels seus amulets, però també de la seva valentia. Ells són els Magic Animals.  

			Aquesta història comença a dalt d’aquest arbre. Sí, ja sé que només és una branca. I sí, també sé que està buida. Però t’asseguro que fa uns mesos no ho estava. Abans que la meva vida fes un tomb i canviés per sempre, jo solia estar-m’hi moltes hores... escalfant el niu. 


			Què dius? Que no entens res de res? 


			És clar, encara no t’he explicat la primera part del meu secret. Acosta’t, m’estimo més xiuxiuejar-t’ho. Ja saps que diuen que les parets tenen orelles, i sé de molt bona ploma que moltes també tenen ulls, nas i, fins i tot, peus. 


			Mira, fa només unes setmanes jo era... un ocell! 


			Ja saps, un d’aquells animalons adorables amb bec, plomes i ales, que volen i piulen des de l’alba fins que el sol es pon. 


			Vivia tranquil·lament al bosc de sequoies de la vall de Blim. De vegades sobrevolava els carrers del poble, d’altres em banyava a les aigües del llac Cristall... Ja veus, coses normals i corrents per a un ocellet comú com jo. 


			La nit que tot va començar, però, jo dormia plàcidament en aquesta branca quan, de sobte, vaig caure del niu. 

			Em vaig precipitar al buit i patapam! 


			Quina trompada que em vaig clavar, t’asseguro que va ser terrible. Em vaig donar un cop al cap i vaig començar a veure estrelletes (i això que ni tan sols havia obert els ulls). 


			Òndia! Normalment, els ocells no caiem mai. 


			Jo encara no era conscient que m’havia passat una cosa molt estranya. Em vaig aixecar per tornar al niu (sempre hi ha gats salvatges a l’aguait i no volia arriscar-me), vaig sacsejar el que creia que eren les ales i... 

			Res! 


			Ho vaig tornar a intentar i... res de res! 


			Vaja, que no em vaig alçar de terra ni mig metre. Què em passava? 


			Aleshores vaig descobrir horroritzada que ja no tenia ales. Al lloc on eren abans, ara hi havia dues extremitats primes i allargades. Em vaig tocar el cos, espantada. No em reconeixia. A més, les meves plomes esponjoses havien desaparegut. Per això tenia tant de fred: m’havia quedat sense plomes! 


			El sol ja apuntava per l’horitzó, i com que havia de sortir de dubtes, vaig córrer cap al llac. En arribar a la riba vaig mirar el meu reflex a l’aigua. Era moltíssim pitjor del que m’havia imaginat! En quina mena de malson estava atrapada? M’havia convertit en una... nena! 

			Vaig intentar piular, desesperada, però de la boca em va sortir: 


			—Aaaaaah! 


			On era el meu bec? Era evident que ja no era un ocell. Encara que et costi creure-ho. 


			I el pitjor de tot és que estava... despullada! 


			Hi veus les diferències? 

			Em va envair una emoció desconeguda (més tard vaig saber que es deia vergonya). Pel que havia vist quan explorava el poble, això de voltar com si acabessis de sortir de l’ou no era gaire comú entre els humans. Ells sempre es cobrien el cos amb roba i portaven sabates. I no m’estranya: estava a punt de congelar-me (d’acord, tampoc n’hi havia per a tant). Em vaig tapar amb fulles i vaig anar cap al poble a buscar alguna cosa per vestir-me. 

			Em vaig passar el dia a la capçada de l’arbre, sense saber què fer. 


			Al vespre, vaig sentir una veu que s’acostava. Era una nena! Portava una armilla amb un munt de butxaques, barret, prismàtics i motxilla. 


			—Ja ho veuràs, Espurna. Segur que trobarem alguna cosa al·lucinant al bosc —va dir la nena. 


			Espurna? Amb qui parlava? Aleshores em vaig adonar que uns bigotis molt sospitosos li sortien de la motxilla. Era una gata! 


			Vaig començar a tremolar com una fulla al vent. 


			Si em descobria, estaria perduda. L’animal feia ballar el morro en totes direccions, fins que... 


			Em va veure! 


			Tenia uns ulls esgarrifosos, un blau i l’altre groc. La gata va fer un salt i es va enfilar a una branca. Venia a atacar-me! Jo estava tan nerviosa que vaig oblidar que ja no era un ocell i, en un acte reflex, vaig saltar. Quan vaig recordar que no podia volar ja era massa tard. 


			Vaig caure de cap. 


			Encara sort que els humans teniu el cap més dur que una closca de nou. 

			—Quin castanyot. Estàs bé? 


			La nena exploradora m’observava, preocupada. Vaig donar un cop d’ull al voltant, no hi havia ningú més. No hi havia cap dubte, m’estava parlant a mi i, a més, podia entendre el que em deia. 

			—Sí, no ha sigut res —vaig dir mentre em tocava el nyanyo. 


			Era jo, qui acabava de parlar? Quan n’havia après? M’havia sortit una veu molt aguda, però, ves, per ser la primera vegada no estava gens malament. 


			—Em sap greu —es va disculpar—. L’Espurna és una gateta molt trapella. 


			Per un moment m’havia oblidat de la bèstia. Vaig fer cara de por i va semblar que la nena ho notava. 


			—No et preocupis —em va tranquil·litzar—. Se n’ha anat. 


			—És la teva mascota? —vaig preguntar. Era increïble, la meva piuladissa es traduïa màgicament en paraules. 


			—Què dius! —va contestar—. Me l’he trobat aquest matí rondant pel poble, li he donat menjar i ha vingut amb mi a explorar. Però ja se n’ha cansat. És el que passa quan s’acaben les sardines. 


			—Uf, quin descans —vaig sospirar, alleujada. 


			—Quina manera tan original de vestir-se! —va exclamar mentre em mirava amb curiositat—. Mai se m’hauria acudit posar-me uns pantalons del revés i una samarreta amb el cap sortint per la màniga. 


			—M’agrada innovar —vaig dir per dissimular. 


			—Què feies dalt de l’arbre? Mai no t’havia vist per aquí. Ets nova al poble? —va preguntar. 


			Em vaig quedar en blanc. Què li podia dir? Naturalment, no li podia explicar la veritat. Què pensaries tu si una desconeguda et digués que en realitat és un ocell? 


			—Mmm... —Vaig pensar uns segons—. M’he perdut, i a causa del cop que m’he donat al cap no recordo res de res. 

			—Doncs s’està fent de nit. No et pots quedar al bosc, és perillós —va dir, amoïnada. 


			Aquella reflexió em va fer molta gràcia, perquè cada nit de la meva vida l’havia passat precisament allà, al bosc, en aquell arbre. Per a mi no hi havia cap lloc més segur al món. 


			—Suposo que tens raó —vaig contestar. 


			—No et preocupis. Anirem a casa meva i t’ajudarem a trobar la teva família. Per cert, jo soc la Paula, i tu? 


			Uf! Una altra pregunta complicada. Jo mai no havia tingut cap nom. Havia de respondre abans que semblés sospitós. Aleshores vaig recordar allò que em piulava la mare quan jo era molt petita... 

			—Em dic Abi —vaig improvisar. Potser ho hauria d’haver pensat una mica més perquè, des d’aleshores, aquest és el meu nom. 

			 


			La casa de la Paula era al poble. Ella i la seva mare van ser molt amables. Em van deixar xipollejar en una banyera plena d’aigua calentona. Vaig ser-hi tanta estona que quan en vaig sortir semblava una pansa. I em van donar roba neta i de la meva mida. Després, durant el sopar, gairebé en faig una de ben grossa. Hi havia espaguetis amb tomàquet. Em van servir la primera i tenia tanta gana que no vaig poder esperar per veure com menjaven elles, de manera que vaig donar cops amb el nas al plat (com si picotegés, vaja). Per sort, van pensar que el meu comportament estrany es devia a la desorientació. 


			Me’n vaig anar a dormir aviat, estava esgotada. Descansar sobre un matalàs cobert amb llençols tampoc estava gens malament. Em vaig adormir abans que pogués comptar tres marietes (sé que vosaltres compteu ovelles, però els ocells preferim una cosa més cuqui). El que no sabia era que un ésser esgarrifós m’espiava per la finestra. 


			I aquest ésser era... un corb! 

EL PODER DE UAMULET

YUNA WOLF

Simpatica, bromista i molt
llaminera. Li encanta fer
magdalenes de tota mena.
Poders: supervelocitat
i olfacte prodigiés.

NICO SALAMANDER

Es molt observador, més aviat
timid i callat. Lapassiona
llegir i aprendre coses noves.

3 Poders: llengua
viscoelasstica i camuflatge.

HELA CROW

Es astuta, solitaria
i té idees perverses.
Treballa amb el malvat
mag Otto.
Poders: volar i provocar
vendavals i foscor.

ABI BIRD

Alegre, curiosa
i molt fossuda.
Sempre disposada
a ajudar.
Poders: volar,
urpes potents
i imitar sons.

ERIC GRIZZLY

Pot semblar una mica
ingenu, i de vegades un
pél maldestre. Perd per
damunt de tot, és noble.

Poders: forca descomunal
i rugit terrorific.

CLOE CAT

Gruny i remuga sense
parar. Tot i que sembla
freda, té un gran cor.
Poders: acrobacies
al-lucinants i urpes
voladores.

